Binne die konteks van die dissipels se versoek gee die Ons Vader ‘n struktuur waarbinne ons met God in gesprek kan tree. Dit bevat al die elemente wat nodig is vir sinvolle kommunikasie met God. Helmut Thielicke het dit genoem die gebed wat die wêreld omspan.
Die God tot wie ons bid, is meer as net ‘n veraf, onbereikbare, magtige god. Hy is die enigste lewende God, die Almagtige. Meer nog: Hy is ons Vader. Ons mag Hom selfs Vader noem, omdat ons deur Christus kinders van God is. Hierdie Vader is in die hemel. Dit bevestig dat Hy die ewige Koning is wat op sy troon in die hemel regeer. Deur dit te bid, erken ons sy Koningskap oor alles en almal.
Ons kan God nie heilig maak nie. Hy is heilig. Totaal anders as enigiemand of enigiets in die skepping. Ons lewe maak eintlik nie ‘n duit verskil in wie God is nie. Ons bid dus nie hierdie woorde om God te laat beter voel of lyk nie. Wat ons uiteindelik vra, is dat God ons sal help om die heiligheid van sy Naam te erken in ons aanbidding, en om dit so te leef dat die wêreld bewus sal wees van die heiligheid van God. Mag ons lewe erkenning gee aan die Heilige se onpeilbare heiligheid.
Bewaring teen die gevaar van binne: ons soek baie keer die probleem vir sonde by ander mense, terwyl versoekings van binne onsself kom. Paulus het dit ook erken (Romeine 7:19-20).
Bewaring teen die gevaar van onder: ons moet bid dat God ons van die mag van die Bose sal bewaar. Dit is immers net deur sy krag dat ons die Bose kan oorwin.